**Informatīvais ziņojums**

**par nekustamā īpašuma iegādi tādu sabiedrības vajadzību nodrošināšanai, kas saistītas ar sabiedriskās kārtības un drošības, civilās aizsardzības, ugunsdrošības, ugunsdzēsības un glābšanas darbu nodrošināšanu**

 Valsts īpašumā atrodas nekustamais īpašums (nekustamā īpašuma kadastra numurs 80155020803) Miera ielā 3, Siguldā, kas sastāv no divām būvēm – administratīvās ēkas (būves kadastra apzīmējums 80150020803001) 1388,3 m2 platībā un kontroles-caurlaides ēkas (būves kadastra apzīmējums 80150020803002) 28,4 m2 platībā (turpmāk – Būvju īpašums). Īpašuma tiesības uz Būvju īpašumu ir nostiprinātas Siguldas pilsētas zemesgrāmatas nodalījumā Nr.1123 Latvijas valstij Iekšlietu ministrijas personā, taču zeme zem Būvju īpašuma pieder fiziskai personai (kadastra numurs 8015 002 0803). Lai nodrošinātu būves pārvaldīšanu, kā arī Valsts policijai noteikto funkciju un uzdevumu pilnvērtīgu izpildi, par zemes lietošanu 2018.gada 25.aprīlī noslēgts zemes nomas līgums. Nomas maksa par zemes lietošanu ir 1858,98 *euro* gadā, kas ir 6% no zemes kadastrālās vērtības. Papildus tam zemes īpašniekam tiek kompensēti izdevumi par nekustamā īpašuma nodokli, kas ir 464,75 *euro* gadā. Saskaņā ar Valsts zemes dienesta prognozi nākamajos gados par 40% varētu palielināties zemes kadastrālā vērtība, kā rezultātā pieaugs arī valsts izdevumi par zemes nomu. Zemes nomas līgums nav ierakstīts zemesgrāmatā. Būvju īpašumā izvietots Valsts policijas Rīgas reģiona pārvaldes Siguldas iecirknis. Ar Eiropas Savienības fondu atbalstu administratīvajā ēkā 2020.gadā ir pabeigti energoefektivitātes paaugstināšanas pasākumi, ņemot vērā minēto, nebūtu lietderīgi pārcelt Valsts policiju uz citām telpām. Būvju īpašums atrodas blakus citam Iekšlietu ministrijas valdījumā esošajam īpašumam Miera ielā 1, Siguldā (nekustamā īpašuma kadastra numurs 80150020802), kas sastāv no zemes vienības (zemes vienības kadastra apzīmējums 80150020802) un trīs būvēm (būvju kadastra apzīmējumi 80150020802001, 80150020802002 un 80150020802003), kas tāpat tiek izmantots Valsts policijas Rīgas reģiona pārvaldes Siguldas iecirkņa vajadzībām.

 2020.gada 3.novembrī Ministru kabinets atbalstīja Iekšlietu ministrijas informatīvajā ziņojumā “Par strukturālajām reformām iekšlietu nozarē” (prot. Nr.66 24.§) paredzētos pasākumus, kas cita starpā paredz arī iestāžu izvietojuma pārskatīšanu, kā arī Iekšlietu ministrijas valdījumā un nomā esošo nekustamo īpašumu skaita samazināšanu, veidojot administratīvos centrus, kur vienuviet tiktu izvietoti vairāki iekšlietu dienesti.

 Saskaņā ar Iekšlietu ministrijas ieceri nekustamajā īpašumā Miera ielā 1 un Būvju īpašumā perspektīvā ir plānota esošo būvju pārbūve, izbūvējot telpas arī Valsts ugunsdzēsības un glābšanas dienesta Siguldas daļas vajadzībām, kam nepieciešamās telpas šobrīd tiek nomātas no Rīgas rajona Brīvprātīgo ugunsdzēsēju biedrības. Šāds lēmums pieņemts pēc visu Iekšlietu ministrijas valdījumā un nomā esošo nekustamo īpašumu attīstības perspektīvu izvērtēšanas, kā arī iekšlietu nozarē plānotās strukturālās reformas. Valsts ugunsdzēsības un glābšanas dienesta Siguldas daļa šobrīd izvietota objektā Depo ielā 1, Siguldā, kas ir ļoti sliktā tehniskā stāvoklī un neatbilst Valsts ugunsdzēsības un glābšanas dienesta vajadzībām, kā rezultātā dienests nespēj nodrošināt sabiedrībai nepieciešamos pakalpojumus atbilstošā laikā un kvalitātē, kā to nosaka normatīvie akti (Ministru kabineta 2016.gada 17.maija noteikumi Nr.297 “Kārtība, kādā Valsts ugunsdzēsības un glābšanas dienests veic un vada ugunsgrēku dzēšanu un glābšanas darbus”), kas attiecīgi palielina sabiedrības veselības un dzīvības, kā arī īpašuma apdraudējumu. Tādējādi, lai nodrošinātu tādu sabiedrībai nepieciešamo pakalpojumu, kas saistīti ar sabiedriskās kārtības un drošības, civilās aizsardzības, ugunsdrošības, ugunsdzēsības un glābšanas darbu nodrošināšanu, sniegšanu, Siguldā perspektīvā plānots veidot iekšlietu dienestu administratīvo centru, kur vienuviet atrastos gan Valsts policijas, gan Valsts ugunsdzēsības un glābšanas dienesta struktūrvienība, tādējādi uzlabojot ne tikai pakalpojumu pieejamību un kvalitāti, t.sk. dienestu reaģēšanas spējas, bet arī savstarpējo sadarbību.

 Ieceres īstenošanai ir nepieciešams veikt apbūvi ne tikai uz valsts, bet arī uz privātpersonai piederošās zemes, kas nozīmētu zemei jaunu apgrūtinājumu, vēl vairāk apgrūtinot īpašnieka tiesības rīcībai ar sev piederošo nekustamo īpašumu, attiecīgi samazinot arī zemes turpmākās pārdošanas vērtību, tāpat ir jāņem vērā, ka privātpersona var nedot savu piekrišanu zemes apbūvei. Ieceres īstenošana, neapgrūtinot privātpersonai piederoši zemi, nav iespējama, savukārt jauna objekta būvniecība citā vietā Iekšlietu ministrijas skatījumā nav ekonomiski lietderīga, ņemot vērā esošajā objektā līdz šim veiktos ieguldījumus, turklāt blakus īpašumā atrodas citas Iekšlietu ministrijas valdījumā esošās ēkas, kuru pārcelšana nav iespējama. Izvērtējot aprēķinus par ilgtermiņa zemes nomu, tāpat secināts, ka ekonomiski izdevīgāk būtu iegūt zemi zem Būvju īpašuma īpašumā, nekā ilgtermiņā nomāt šo zemi no fiziskās personas, jo tā rezultātā izdevumi samazinātos par vismaz četrām reizēm.

 Iekšlietu ministrija ir uzrunājusi zemes īpašnieku, kurš ir piekritis tam piederošās zemes vienības atsavināšanai, jo arī zemes īpašnieks nav ieinteresēts piespiedu dalītā īpašuma turpmākā saglabāšanā.

 Īpašuma tiesības uz zemes īpašumu, uz kuras atrodas Būvju īpašums, ir nostiprinātas Siguldas pilsētaszemesgrāmatas nodalījumā Nr.100000172046 uz fiziskas personas vārda (turpmāk – zemes īpašums). Zemes īpašums sastāv no zemes 0,3628 ha platībā (kadastra apzīmējums 8015 002 0803).

 Zemesgrāmatas III daļas 1.iedaļā ierakstītas lietu tiesības, kas apgrūtina zemes īpašumu:

* atzīme – uz zemes gabala atrodas citai juridiskai personai piederošas ēkas.

 Saskaņā ar Valsts zemes dienesta Nekustamā īpašuma valsts kadastra informācijas sistēmas (turpmāk – kadastrs) datiem zemes īpašumam ir noteikti šādi apgrūtinājumi:

* zemes īpašniekam nepiederoša būve vai būves daļa.

Zemes īpašumam zemesgrāmatā nav ierakstīti apgrūtinājumi par labu trešajām personām.

Saskaņā ar kadastra datiem zemes īpašuma kadastrālā vērtība uz 2021.gada 1.janvāri ir 30 983 *euro*. Zemes īpašuma īpašnieks pēc savas iniciatīvas ir veicis zemes īpašuma novērtēšanu un saskaņā ar tā piesaistītā sertificētā nekustamā īpašuma vērtētāja vērtējumu atsavināmā zemes īpašuma tirgus vērtība uz 2020.gada 8.aprīli bija 31 000 *euro*, kas atbilst zemes īpašuma esošajai kadastrālajai vērtībai.

Zemes īpašumam noteiktais lietošanas mērķis: 0903 – valsts un pašvaldību pārvaldes iestāžu apbūve.

 Tādējādi, lai uzlabotu Valsts ugunsdzēsības un glābšanas dienesta, kā arī Valsts policijas reaģēšanas spējas, kas ir vitāli svarīgi dažāda veida apdraudējumu novēršanā vai to radīto seku samazināšanā, Iekšlietu ministrija ir sagatavojusi informatīvo ziņojumu, lai atbilstoši Sabiedrības vajadzībām nepieciešamā nekustamā īpašuma atsavināšanas likuma 8.panta pirmajai daļai lūgtu Ministru kabinetam atļauju atsavināt zemi, kas atrodas zem Būvju īpašuma.

Ar atsavināšanu saistītie izdevumi tiks segti Iekšlietu ministrijai (Nodrošinājuma valsts aģentūrai) budžeta apakšprogrammas 40.02.00 “Nekustamais īpašums un centralizētais iepirkums” piešķirtā finansējuma ietvaros.

Iekšlietu ministrs S.Ģirģens

Vīza: valsts sekretārs D.Trofimovs

Sirmā, 67219508

agate.sirma@iem.gov.lv